ΔΕΛΤΙΟ ΤΥΠΟΥ
Το Θέατρο του Άλλοτε παρουσιάζει τη νέα του παραγωγή!
«Μεταξύ μας» Μια διαφορετική κωμωδία! της Βαρβάρας Δουμανίδου
Πρώτη φορά κωμωδία!
Μετά από 14 χρόνια πορείας και μια σειράς βαθιά δραματικών έργων, το Θέατρο του Άλλοτε επιστρέφει με μια νέα, πρωτότυπη παραγωγή, συνεχίζοντας να συνομιλεί με τους τρεις μεγάλους πυλώνες της ανθρώπινης ύπαρξης: τη ζωή, τον έρωτα και τον θάνατο.
Αυτή τη φορά, όμως, επιλέγει να τους κοιτάξει από μια εντελώς διαφορετική σκοπιά.
Μέσα από την κωμωδία.
Η Βαρβάρα Δουμανίδου υπογράφει το κείμενο και τη σκηνοθεσία του «Μεταξύ μας», μιας σύγχρονης κωμωδίας χαρακτήρων που κοιτάζει κατάματα τη σημερινή πραγματικότητα των ανθρώπινων σχέσεων: τις συγκρούσεις, τα ψυχικά τραύματα, την ανάγκη για προσωπική εξέλιξη, την αναζήτηση της ηρεμίας, αλλά και το δύσκολο, και συχνά παρεξηγημένο, ζήτημα της συγχώρεσης.
Με κυνισμό, καυστικό χιούμορ και απόλυτα σύγχρονη ματιά, το «Μεταξύ μας» επιχειρεί να αναμετρηθεί με στερεότυπα και προκαταλήψεις, αφήνοντας τους χαρακτήρες του να αναζητήσουν νέους δρόμους απέναντι σε όσα μέχρι σήμερα θεωρούσαν δεδομένα.
Υπόθεση
Τέσσερις φίλοι συναντιούνται στο σπίτι της Έλλης για ένα συνηθισμένο dinner party.
Μόνο που, πριν καταφθάσουν οι σύντροφοί τους, ακολουθούν μια παλιά συνήθεια: συναντιούνται μία ώρα νωρίτερα, για να μοιραστούν όλα εκείνα που δεν λέγονται ποτέ όταν είναι όλοι μαζί.
Μια φαινομενικά συνηθισμένη συνάντηση μετατρέπεται γρήγορα σε μια απρόβλεπτη κωμωδία χαρακτήρων, γεμάτη ανατροπές, παρεξηγήσεις, εξομολογήσεις και αλήθειες που ζητούν επίμονα να ειπωθούν.
Τι λέμε στους φίλους μας όταν οι σύντροφοί μας δεν είναι μπροστά; Πόσο καλά γνωρίζουμε τελικά τους ανθρώπους που έχουμε επιλέξει να βρίσκονται δίπλα μας; Πόσο εύκολα συγχωρούμε; Και, κυρίως, πόσο εύκολα δεχόμαστε τον άλλον όταν αρνείται να είναι αυτό, που εμείς περιμέναμε από εκείνον;
Γραμμένο στο σήμερα και με αναφορές στη σύγχρονη ελληνική πραγματικότητα, το «Μεταξύ μας» φωτίζει με κυνισμό, ευαισθησία και καυστικό χιούμορ τις ανθρώπινες σχέσεις και τις αντιφάσεις τους. Την ανάγκη μας να αγαπηθούμε, να ανήκουμε, να γίνουμε αποδεκτοί αλλά και να μάθουμε, κάποτε, να αποδεχόμαστε τον άλλον ακριβώς όπως είναι.
Και όταν όλα μοιάζουν να έχουν ειπωθεί, μια τελευταία ανατροπή αλλάζει όσα θεωρούσαμε δεδομένα.
Η νέα παραγωγή του Θεάτρου του Άλλοτε σηματοδοτεί μια δημιουργική στροφή, χωρίς να απομακρύνεται από την καλλιτεχνική ταυτότητα της ομάδας. Επιλέγει να μιλήσει για τα ίδια μεγάλα ζητήματα που την απασχολούν εδώ και χρόνια, αυτή τη φορά με ένα διαφορετικό, απρόσμενο βλέμμα.
Γιατί ίσως η ζωή, ο έρωτας, ο θάνατος, οι σχέσεις, οι φόβοι και τα τραύματά μας δεν χρειάζονται πάντα δράμα. Μερικές φορές χρειάζονται απλώς να μπορούμε να γελάσουμε μαζί τους.
ΣΥΝΤΕΛΕΣΤΕΣ
Κείμενο – Σκηνοθεσία: Βαρβάρα Δουμανίδου
Κίνηση: Δημήτρης Βασιλειάδης
Σκηνικά: Θέατρο του Άλλοτε
Κοστούμια: Θέατρο του Άλλοτε
Γραφιστική επιμέλεια: Φωτεινή Φιλοξενίδου
Υπεύθυνη επικοινωνίας: Ευδοκία Παυλίδου
Φωτογραφίες: Λάμπρος Καζάν
Promo Video: Τόμης Βρακάς
ΔΙΑΝΟΜΗ
Πέτρος – Δημήτρης Βασιλειάδης
Έλλη – Βαρβάρα Δουμανίδου
Άρης – Δημήτρης Ελιάς
Ανδρέας – Παναγιώτης Καβαλιεράκης
Μυρτώ – Φανή Πλάκα
Ορέστης – Δημήτρης Πογαρίδης
Μαριλού – Μαρία Σεμερτζίδου
ΗΜΕΡΟΜΗΝΙΕΣ ΠΑΡΑΣΤΑΣΕΩΝ
Όλες τις Κυριακές του Νοεμβρίου και Δεκεμβρίου στο Θέατρο Αυλαία Τσιμισκή 136 (Πλατεία ΧΑΝΘ) Τηλέφωνο 2310 230013
Νοέμβριος 1, 8, 15, 22,29 Δεκέμβριος 6, 13,20 στις 21:00
Γενική είσοδος 15 ευρώ, Μειωμένο (Φοιτητικό, Ανέργων, Άνω των 65, ΑΜΕΑ, Ομαδικό άνω των 10 ατομών) 13 ευρώ. 
Προπώληση εισιτηρίων:
Παράκληση προς το αγαπητό κοινό: Για να διατηρηθεί ακέραιη η εμπειρία της παράστασης για όλους, παρακαλούμε τους θεατές να μην αποκαλύπτουν το τέλος του έργου. Κάθε θεατής αξίζει να ζήσει την έκπληξη για πρώτη φορά.


